เคล็ดลับอ่านงบการเงิน
โดย...แฟมิลี่ โนฮาว
8 มิ.ย. 2555

โดย...แฟมิลี่ โนฮาว
ปูกะตอย : สวัสดีจ้า 
โนฮาว : สวัสดีครับ
ปูกะตอย : นี่วันก่อนหยิบหนังสือการอ่านงบการเงินมานั่งอ่าน รู้มั้ย ลืมไปหมดเลย 
โนฮาว : อ้าว ทำไมลืมล่ะ แล้วไอ้หุ้นที่ซื้อเอาไว้ ก่อนลงทุนไม่ได้ดูงบ การเงินเหรอ 
ปูกะตอย : อิอิ ไม่ได้ดูเลย ดูแต่บทวิเคราะห์ 
โนฮาว : เอาอย่างนี้ เดี๋ยววันนี้จะบอกเคล็ดลับการอ่านงบการเงินอย่างง่ายๆ ให้ฟัง พอดีไปได้ข้อมูลมาจาก ก.ล.ต. อย่างแรกเลยนะต้องรู้งบดุล ซึ่งจะบอกฐานะของบริษัท ณ เวลาใดเวลาหนึ่ง ด้านซ้ายเป็นสินทรัพย์ บอกความร่ำรวยมั่งคั่ง เช่น เงินสด ลูกหนี้ สินค้าคงเหลือ ส่วนด้านขวาเป็นแหล่งที่มาของเงินทุนที่นำมาจัดหาสินทรัพย์ เช่น การกู้ยืม และเงินทุนจากผู้ถือหุ้น เป็นต้น งบดุลเป็นตัวช่วยเช็กโครงสร้างพื้นฐานและความแข็งแรงทางการเงินของบริษัท หากโครงสร้างไม่แข็งแรงพอก็อาจพังทลายง่ายๆ หากเจอปัญหา
ปูกะตอย : ต่อไป
โนฮาว : จะเป็นเรื่องงบกำไรขาดทุน ที่บอกผลประกอบการหรือกำไรจากการประกอบธุรกิจ เช่น รายได้เท่าไร ต้นทุนเท่าไร ค่าใช้จ่ายดำเนินงานเป็นอย่างไร หักกลบลบหนี้แล้วกำไรเท่าไร ซึ่งรายได้ของบริษัทควรเป็นรายได้ที่แน่นอนและสม่ำเสมอ จึงจะคาดคะเนผลการดำเนินงานและกำไรในอนาคตได้แม่นยำขึ้น
ปูกะตอย : ต่อไป
โนฮาว : จะเป็นงบกระแสเงินสด ที่จะชี้ให้เห็นที่มาที่ไปของเงินสดหมุนเวียนในบริษัทเพื่อบอกสภาพคล่อง และความสามารถในการหาเงินของบริษัท โดยจะแบ่งเป็นกระแสเงินสดจากการดำเนินกิจการ ซึ่งจะบอกได้ว่าบริษัทได้รับเงินสดจากวิธีใดบ้าง กระแสเงินสดจากการลงทุน จะบอกว่าเมื่อบริษัทได้เงินสดมาแล้วนำไปใช้ลงทุนอย่างไร ซึ่งเป็นตัวชี้วิสัยทัศน์การลงทุนของผู้บริหารบริษัทได้เป็นอย่างดี และกระแสเงินสดจากกิจกรรมจัดหาเงิน จะบอกว่าบริษัทหาเงินสดมาจากวิธีใด กู้ยืมหรือเพิ่มทุน จ่ายคืนหนี้หรือจ่ายเงินปันผลไปเท่าใดบ้าง
ปูกะตอย : มีอีกมั้ย
โนฮาว : จะงบแสดงการเปลี่ยนแปลงส่วนของเจ้าของ ช่วยให้รู้ว่ามูลค่าตามบัญชีของบริษัทในรอบระยะเวลาหนึ่งๆ เช่น 3 เดือน 6 เดือน หรือ 1 ปีนั้น บริษัทมีทรัพย์สินและหนี้สินเปลี่ยนแปลงไปเท่าใดบ้าง โดยเฉพาะส่วนของเจ้าของ เช่น ส่วนของผู้ถือหุ้น กำไรสะสมของบริษัท เงินปันผลที่จ่ายไป หรือหากกรรมการบริษัทบริหารงานได้ไม่ดีจนทำให้บริษัทขาดทุน ผู้ถือหุ้นก็จะเห็นได้จากงบนี้ เช่น แทนที่จะมีกำไรสะสมกลายเป็นขาดทุนสะสม แล้วจะต้องรู้หมายเหตุประกอบงบ ช่วยให้รายละเอียดหรือบอกที่มาที่ไปของตัวเลขสำคัญๆ ในงบการเงินได้ 
ปูกะตอย : จัดมา
โนฮาว : สุดท้าย จะรายงานผู้สอบบัญชี ซึ่งจัดทำโดยผู้สอบบัญชีอิสระ ซึ่งเป็นมืออาชีพและคนกลางที่ทำหน้าที่ตรวจสอบความถูกต้องของงบการเงินว่าถูกต้องตามมาตรฐานบัญชีหรือไม่ ซึ่งผู้สอบบัญชีอิสระอาจให้ความเห็นต่องบการเงิน
ปูกะตอย : ว้าว ว้าว นี่รู้มั้ย พอได้ฟังอย่างนี้แล้ว รับรองกลับบ้านไปอ่านงบการเงิน เข้าใจเลย ว่าแล้วขอตัวเลยดีกว่า บ๊าย บาย